**OBRAZLOŽENJE IZVRŠENJA FINANCIJSKOG PLANA FONDA ZA ZAŠTITU OKOLIŠA I ENERGETSKU UČINKOVITOST ZA PRVO POLUGODIŠTE 2018. GODINE**

**1. RAČUN PRIHODA I RASHODA**

Ukupni prihodi Fonda u 2018. godini planirani su u iznosu od 1.159.729.200,00 kn, a u prvom polugodištu ostvareni su u iznosu od 684.782.025,98 kn (59,05%).

Pomoći od međunarodnih organizacija te institucija i tijela EU ostvarene su u iznosu od 315.601,25 kn (1,62% planiranih sredstava), a odnose se na sredstva darovnice Globalnog fonda za okoliš za Projekt kontrole onečišćenja okoliša Jadranskog mora koji provode Fond i Međunarodna banka za obnovu i razvoj.

Pomoći proračunu iz drugih proračuna ostvarene su u iznosu od 1.231.032,75 kn (19,72% planiranih sredstava), a odnose se na dio financijskih sredstava od prodaje emisijskih jedinica stakleničkih plinova putem dražbi za pokriće administrativnih troškova Fonda i sredstva proračuna jedinica lokalne i područne (regionalne) samouprave za izgradnju županijskih centara za gospodarenje otpadom Kaštijun i Marišćina.

Pomoći temeljem prijenosa EU sredstava ostvarene su u iznosu od 3.385.264,12 kn (10,44% planiranih sredstava), a odnose se na tekuće pomoći iz Državnog proračuna temeljem prijenosa EU sredstava (refundacija sredstava za Operativni program „Konkurentnost i kohezija 2014.-2020.“-Tehnička pomoć, refundacija sredstava za projekt ''Energetska obnova višestambenih zgrada“ i refundacija sredstava za projekt „Energetska obnova zgrada i korištenje obnovljivih izvora energije u javnim ustanovama koje obavljaju djelatnost odgoja i obrazovanja“).

Prihodi od financijske imovine ostvareni su u iznosu od 4.445.475,36 kn (67,10% planiranih sredstava), a u najvećoj mjeri se odnose na zakonske zatezne kamate i depozite po viđenju.

Prihodi s osnove upravnih i administrativnih pristojbi ostvareni su u iznosu od 472.032.717,24 kn (51,19% planiranih sredstava), a odnose se na prihode od naknada temeljem Zakona o Fondu u iznosu od 107.326.173,96 kn, prihode od naknada temeljem Zakona o održivom gospodarenju otpadom u iznosu od 364.263.278,71 kn, prihode od naknade temeljem Zakona o zaštiti okoliša (naknada za EU ecolabel) u iznosu od 1.860,00 kn te na prihode temeljem Zakona o zaštiti zraka (prihodi od kontroliranih tvari) u iznosu od 441.404,58 kn.

Prihodi po posebnim propisima ostvareni su u iznosu od 201.654.425,33 kn (121,48% planiranih sredstava), a odnose se na prihode od prodaje emisijskih jedinica stakleničkih plinova putem dražbi.

Prihodi od prodaje proizvoda i robe te pruženih usluga ostvareni su u iznosu od 671.380,62 kn (55,90% planiranih sredstava), a odnose se na najam prostora i stroja.

Ostali prihodi ostvareni su u iznosu od 1.046.129,31 kn (19,02% planiranih sredstava), a uglavnom se odnose na povrate isplaćenih sredstava vezano uz aktivnosti zaštite okoliša i energetske učinkovitosti.

Ukupni rashodi Fonda u 2018. godini planirani su u iznosu od 1.174.049.000,00 kn, a u prvom polugodištu ostvareni su u iznosu od 385.181.854,81 kn (32,81%).

Od ostvarenih rashoda, najveći udio se odnosi na Gospodarenje s posebnim kategorijama otpada – 303.985.281,96 kn (78,92%), Administrativno upravljanje i opremanje – 41.443.646,20 kn (10,76%), zatim na Programe i projekte zaštite okoliša – 30.670.767,19 kn (7,96%) te na Programe i projekte energetske učinkovitosti – 9.082.159,46 kn (2,36%).

**2. RAČUN FINANCIRANJA**

Primici od financijske imovine i zaduživanja planirani su u iznosu od 4.347.000,00 kn, a u prvom polugodištu ostvareni su u iznosu od 2.748.725,92 kn (63,23%), a odnose se na povrate zajmova danih trgovačkim društvima u javnom sektoru u iznosu od 145.482,50 kn, na povrate zajmova danih trgovačkim društvima izvan javnog sektora u iznosu od 2.541.506,81 kn, povrata zajmova danih tuzemnim obrtnicima u iznosu od 27.484,70 kn i povrata zajmova danih općinskim proračunima u iznosu od 34.251,91 kn.

Izdaci za financijsku imovinu i otplate zajmova planirani su u iznosu od 530.000,00 kn, a u prvom polugodištu nije bilo realizacije.

**3. STANJE NENAPLAĆENIH POTRAŽIVANJA**

Ukupna potraživanja Fonda na dan 30. lipnja 2018. godine iznose 401.135.867,39 kn, a odnose se na:

* Potraživanja s osnove depozita, jamčevnih pologa i potraživanja od zaposlenih te za više plaćene poreze i ostalo u iznosu od 33.270.660,49 kn od čega je dospjelo 23.913.559,72 kn (oročeni depozit u Credo banci d.d. u iznosu od 10.000.000,00 kn za što je Fond prijavio tražbinu HNB-u koja je oduzela licencu za rad Credo banci d.d. i ostala nespomenuta potraživanja u iznosu od 13.913.559,72 kn, koja se uglavnom odnose na povrate za više uplaćena sredstva po projektima zaštite okoliša i energetske učinkovitosti);
* Potraživanja s osnove danih zajmova u iznosu od 59.628.249,96 kn od čega je 19.997.461,29 kn dospjelo;
* Potraživanja s osnove dionica i udjela u glavnici u iznosu od 305.323,00 kn i
* Potraživanja s osnove prihoda poslovanja u iznosu od 307.931.633,94 kn - najveći udio otpada na potraživanja za ambalažu i ambalažni otpad (47,13%), zatim na potraživanja za prihode od financijske imovine (13,68%), potraživanja za naknadu za elektronički otpad (5,06%), potraživanja za naknade za otpadna vozila (2,96%),potraživanja za CO2 (1,47%), potraživanja za otpadne gume (0,85%) i potraživanja za neopasni tehnološki (industrijski) otpad (0,40%).

**4. STANJE NEPODMIRENIH DOSPJELIH OBVEZA**

Ukupne obveze za rashode poslovanja i nabavu nefinancijske imovine Fonda na dan 30. lipnja 2018. godine iznose 60.208.453,24 kn, a odnose se na:

1. obveze za zaposlene u iznosu od 4.119.799,41 kn,
2. obveze za materijalne rashode u iznosu od 48.963.024,54 kn,
3. obveze za financijske rashode u iznosu od 686.341,34 kn,
4. obveze za subvencije u iznosu od 350.000,00 kn,
5. obveze za kazne, naknade šteta i kapitalne pomoći u iznosu od 3.000,00 kn,
6. ostale tekuće obveze u iznosu od 5.711.937,95 kn,
7. Obveze za nabavu proizvedene dugotrajne imovine u iznosu od 374.350,00 kn.

Ukupne obveze za kredite i zajmove od kreditnih i ostalih financijskih institucija izvan javnog sektora na dan 30.6.2018. godine iznose 420.000.000,00 kn.

Dospjele nepodmirene obveze na dan 30. lipnja 2018. godine iznose 947.558,48 kn, a odnose se na obveze za posebne kategorije otpada i programe i projekte zaštite okoliša i energetske učinkovitosti.

**5. STANJE POTENCIJALNIH OBVEZA PO OSNOVI SUDSKIH POSTUPAKA**

Prema podacima ustrojstvenih jedinica Fonda u kojima se vode službene evidencije o sudskim sporovima u kojima je Fond jedna od stranaka i vrijednosti (potencijalna imovina/obveze Fonda) predmeta pojedinog sudskog spora, a za potrebe iskazivanja podataka u izvanbilančnoj evidenciji, na dan 30. lipnja 2018. godine, Fond u aktivnoj ulozi tužitelja vodi 13 sudskih sporova potencijalne imovine u vrijednosti od 85.210.213,43 kn, a u ulozi tuženika vodi 20 sudskih sporova potencijalne vrijednosti obveza u visini od 68.529.020,33 kn.